**Strigăt din moarte**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Glasuri tresar în morminte,

Pământul îşi soarbe durerea,

Flăcări din hăuri trezite

Spre cer îşi ridică tăcerea.

Vorbe ce vor a dezminte

Îşi cheamă-n zadar alinarea!

Nu mai e loc de cuvinte,

Iar gândul îşi pierde cărarea.

Rugi înălțăm la preasfinte,

Zădarnică e închinarea!

Vrem să ne-aducem aminte

Și azi ne strigăm acuzarea.

Gândul se zbate fierbinte,

Dar voi nu simțiți frământarea!

Sunteți de altă sorginte

Ori nu v-auziți abrogarea?!

Lacrimi albesc oseminte,

Dar nici nu vedeți întristarea!

Mergeți pe drum înainte

Sperând c-o să vină uitarea.

Doar că acele morminte

Și glasuri ce-și strigă chemarea

Vor înălța din cuvinte

O lume ce știe cărarea.